## Pravilnik o nadzoru mirovinskih društava i mirovinskih fondova

### NN 35/2002 (5.4.2002.), Pravilnik o nadzoru mirovinskih društava i mirovinskih fondova

# Agencija za nadzor mirovinskih fondova i osiguranja

759

Na temelju članka 92. Zakona o obveznim i dobrovoljnim mirovinskim
fondovima (»Narodne novine« broj, 49/99, i 63/00), Savjet Agencije za nadzor
mirovinskih fondova i osiguranja na sjednici održanoj dana 22. ožujka 2002.,
donio je

## PRAVILNIK

### O NADZORU MIROVINSKIH DRUŠTAVA I MIROVINSKIH FONDOVA

Članak 1.

Ovim Pravilnikom uređuje se djelokrug, sadržaj i postupak obavljanja
nadzora koji provodi Agencije za nadzor mirovinskih fondova i osiguranja (u
daljnjem tekstu: Agencija) nad poslovanjem mirovinskih društava i mirovinskih
fondova te imovine fondova koja se nalazi na pohrani i čuvanju kod banke
skrbnika (u daljnjem tekstu: subjekti nadzora), te ovlaštenja za obavljanje
nadzora i mjere koje se poduzimaju radi otklanjanja nezakonitosti i
nepravilnosti u njihovom radu.

Članak 2.

Nadzor prema ovom Pravilniku čine postupci kojima se ispituje i utvrđuje
pravilnost primjene Zakona o obveznim i dobrovoljnim mirovinskim fondovima i
drugih propisa, općih i pojedinačnih akata, radnih postupaka, točnost
evidencija, kao i drugih radnji iz djelatnosti i poslovanja subjekata iz članka
1. ovoga Pravilnika, a u cilju zaštite interesa članova mirovinskih fondova.

Članak 3.

Nadzor iz članka 2. ovoga Pravilnika čini financijski, investicijski i
institucionalni nadzor pojedinačno ili cjelovito proveden.

Članak 4.

Financijski nadzor poslovanja
subjekata iz članka 1. ovog Pravilnika obuhvaća nadzor svih poslova iz njihove
djelatnosti, a osobito:

– vođenje računovodstva i
financijske izvještaje mirovinskog društva i fondova;

– stanje računa jamstvenog
pologa i sve njegove promjene;

– visinu pozajmljenog novca
od strane mirovinskog društva;

– praćenje poslova pohrane i čuvanja
imovine mirovinskog fonda, namire i vlasništva nad vrijednosnim papirima;

– praćenje ispunjavanje
uvjeta za obavljanje poslova banke skrbnika nad imovinom mirovinskog fonda;

– nadzor nad uvjetima i
odgovarajućoj stručnosti djelatnika koji obavljaju poslove skrbništva;

– praćenje izbora i promjene
banke skrbnika;

– praćenje ugovornih obveza
između banke skrbnika i mirovinskog društva;

– praćenje povezanosti banke
skrbnika s mirovinskim društvima, mirovinskim osiguravajućim društvima, te članovima
uprava i nadzornih odbora mirovinskih društava i mirovinskih osiguravajućih društava;

– praćenje izvješćivanja
javnosti o vrijednosti obračunske jedinice;

– praćenje izvješćivanja o
prinosu mirovinskih fondova;

– isplatu poticajnih
sredstava na osobne račune članova dobrovoljnog mirovinskog fonda, poštivanje
rokova te namjensko korištenje poticajnih sredstava.

– praćenje vođenja osobnih računa
u dobrovoljnim mirovinskim fondovima

– praćenje zabrane prodaje i
kupnje imovine, te davanja kredita i jamstava osobama povezanim s mirovinskim
društvom.

Članak 5.

Investicijski nadzor
poslovanja subjekata iz članka 1. ovog Pravilnika obuhvaća nadzor svih poslova
iz njihove djelatnosti, a osobito:

– pravilnost vrednovanja
imovine, izračuna neto imovinske vrijednosti, vrijednosti obračunske jedinice i
prinosa mirovinskog fonda;

– točnost obračuna svih
naknada;

– pravilnost pridržavanja
propisanih ograničenja ulaganja imovine fonda;

– nadzor nad isplatama
dividendi, kupona ili kamata koje pripadaju mirovinskom fondu;

– praćenje izvršenja
transakcija te provjera datuma stjecanja i otpuštanja vrijednosnih papira.

Članak 6.

Institucionalni nadzor
poslovanja subjekata iz članka 1. ovog Pravilnika obuhvaća nadzor svih poslova
iz njihove djelatnosti, a osobito:

– praćenje stanja i promjena pravnog statusa mirovinskog društva;

– praćenje promjena tvrtke, sjedišta, statuta ili društvenog ugovora
mirovinskog društva te naziva mirovinskog fonda;

– praćenje neovlaštenog korištenja naziva mirovinskog druš­tva;

– nadzor prestanka djelovanja mirovinskog društva;

– praćenje obavljanja predmeta poslovanja mirovinskog društva

– praćenje ispunjavanja uvjeta mirovinskog društva za izdavanje
odobrenja za rad i upravljanje mirovinskim fondovima;

– praćenje stanja i promjena u vlasničkoj strukturi mirovinskog društva,
a naročito kod dioničara ili članova društva koji steknu više od 5 posto
dionica, odnosno vlasničkih udjela u društvu;

– praćenje broja članova mirovinskih fondova;

– praćenje vlasničkih ograničenja za iste pravne ili fizičke osobu
obveznim mirovinskim društvima;

– praćenje stanja, održavanja najniže razine i dopuštenog korištenja
temeljnog kapitala mirovinskog društva;

– praćenje kupnje dijela ili cjelokupnog vlasničkog udjela u drugom
mirovinskom društvu te spajanja ili preuzimanja mirovinskih društva;

– praćenje stručne osposobljenosti, radnog statusa, zakonom definiranih
slučajeva sukoba interesa i nekažnjavanja članova uprave ili nadzornog odbora
mirovinskog društva;

– praćenje kadrovske ekipiranosti mirovinskog društva u skladu sa
zakonom;

– praćenje povezanosti mirovinskih društava, članova uprave i nadzornog
odbora mirovinskog društva i banke skrbnika s dugim pravnim ili fizičkim
osobama:

– praćenje vlasničke povezanosti neovisnog revizora s mirovinskim
fondom, mirovinskim društvom i bankom skrbnikom;

– praćenje izdavanja informativnog prospekta;

– nadzor troškova oglašavanja mirovinskih fondova**;**

– nadzor dobrovoljnih mirovinskih fondova u svezi s ponu­đenim
dobrovoljnim mirovinskim programima i vezama s mirovinskim osiguravajućim društvom.

Članak 7.

Nadzor nad poslovanjem subjekata nadzora, Agencija provodi:

1. analizom propisanih financijskih izvješća i druge dokumentacije koju
subjekti nadzora dostavljaju Agenciji, kao i podataka dobivenih na posebni
zahtjev Agencije te podataka i saznanja iz drugihizvora;

2. izravnim nadzorom koji se obavlja kod subjekta nadzora, kako bi se
utvrdila zakonitost i pravilnost u poslovanju subjekata.

Članak 8.

Nadzor obavljen na način propisan člankom 7. stavak 1. vrši se
kontinuirano od strane zaposlenika Agencije i u prostorijama Agencije.

Članak 9.

(1) Izravan nadzor nad poslovanjem subjekata nadzora obav­lja osoba koju
ravnatelj Agencije ovlasti (ovlaštena osoba).

(2) Izravni nadzor osoba iz stavka 1. ovoga članka obavlja uz predočenje
službene iskaznice, odnosno pisanog ovlaštenja ravnatelja.

(3) Sadržaj i izgled iskaznice iz stavka 2. ovoga članka propisan je
posebnim Pravilnikom.

Članak 10.

(1) Ovlaštene osobe dužne su pridržavati se zadanog naloga, a po potrebi
mogu predložiti i njegovo proširenje.

(2) Ovlaštene osobe mogu, u okviru zadanog naloga, bez ograničenja
pregledavati poslovne knjige i dokumentaciju koja se odnosi na poslovanje
subjekata nadzora.

(3) Ovlaštene osobe kao i osobe koje su upoznate s nadzorom, obvezne su
saznanja i podatke dobivene u postupku nadzora čuvati kao poslovnu tajnu.

Članak 11.

Postupak izravnog nadzora čini primjenu jedinstvene metodologije radau obavljanju poslova nadzora i sastoji se od:

– izdavanje naloga

– priprema nadzora

– najava nadzora

– tijek obavljanja nadzora

– način izvješćivanja i postupanja nakon obavljenog nadzora.

Članak 12.

Nalog za nadzor izdaje i potpisuje ravnatelj Agencije ili osoba koju on
ovlasti i obvezno sadrži:

– naziv Agencije, klasa i urudžbeni broj, te datum izdavanja naloga,

– predmet nadzora i pravni temelj,

– razdoblje koje obuhvaća nadzor,

– planirano vrijeme trajanja nadzora,

– imena ovlaštenih osoba koje provode nadzor.

Članak 13.

Priprema nadzora obuhvaća osobnu odnosno skupnu pripremu za izvršenje
nadzora, proučavanje zakona i propisa koji su u izravnoj vezi s predmetom
nadzora kao i sve potrebne dokumentacije o subjektu nadzora.

Članak 14.

Agencija najavljuje nadzor pet (5) radnih dana prije početka izravnog
nadzora.

Iznimno, kada priroda nadzora to zahtijeva, izravni nadzor započet će
danom uručenja naloga za nadzor.

Članak 15.

Tijek nadzora je utvrđivanje činjeničnog stanja kod subjekta nadzora.
Ovlaštene osobe koje obavljaju nadzor moraju poštivati zakone ili druge propise
te postupati tako da ne povrijede sudionike u nadzoru

Članak 16.

(1) Uvjete za provođenje izravnog nadzora osigurava subjekt nadzora na
način da omogući prostor za rad, predoči poslovne knjige i drugu potrebnu
dokumentaciju, te na zahtjev ovlaštene osobe da usmena ili pisana objašnjenja
potrebna za provedbu nadzora.

(2) Subjekt nadzora u osiguranju uvjeta iz stavka 1. ovoga članka mora
omogućiti i standardno sučelje za pristup sustavu za upravljanje bazama
podataka, administrativne ili poslovne evidencije u papirnatom ili elektroničkom
zapisu, te na zahtjev uručiti računalne ispise, preslike poslovnih knjiga,
poslovne dokumentacije.

Članak 17.

Nakon obavljenog nadzora, ovlaštena osoba obvezno sastav­lja izvješće o
nadzoru provedenom na način propisan člankom 7. točka 1. ovoga Pravilnika,
odnosno Zapisnik o nadzoru provedenom na način propisan člankom 7. točka 2.

Članak 18.

Zapisnik iz članka 17. ovoga Pravilnika sadrži:

– podatke iz naloga o nadzoru,

– podatke o osobi koja je bila prisutna tijekom provođenja nadzora

– nalaz o utvrđenom činjeničnom stanju

– prijedlog mjera i rokova za otklanjanje utvrđenih nezakonitosti i
nepravilnosti

– podatke o odgovornoj osobi

– rok za podnošenje primjedbi
na zapisnik

– potpis ovlaštene osobe

– datum preuzimanja zapisnika
od strane subjekta nadzora.

Članak 19.

(1) Subjekt nadzora ima pravo
primjedbe na zapisnik u roku od osam (8) radnih dana.

(2) Ovlaštena osoba usvaja
primjedbe na zapisnik ako su osnovane i osporavaju zapisnikom utvrđene činjenice
odnosno utvrđene nezakonitosti i nepravilnosti.

(3) Ovlaštena osoba neće
usvojiti primjedbe na zapisnik ukoliko ih smatra neosnovane.

(4) O primjedbama iz stavka
2. i 3. ovoga članka sastavlja se dodatak zapisniku uz obrazloženje.

Članak 20.

(1) Agencija donosi rješenje
kojim nalaže da zapisnikom utvrđene nezakonitosti i nepravilnosti isprave u
određenom roku.

(2) Rješenje iz stavka 1.
ovoga članka obvezno sadrži obrazloženje u kojem se navode sve činjenice i
dokazi o utvr­đenim nezakonitostima i nepravilnostima.

(3) Rješenje Agencije je konačno.

(4) Protiv rješenja iz stavka
1. ovoga članka može se pokrenuti upravni spor.

Članak 21.

Iznimno od članka 20. ovog
Pravilnika ravnatelj Agencije na prijedlog ovlaštene osobe donosi rješenje
prije završenog nadzora, ako je potrebno odmah poduzeti mjere za otklanjanje
utvrđenih nepravilnosti i nezakonitosti.

Članak 22.

Ako ovlaštena osoba u provedbi
nadzora utvrdi nezakonitosti i nepravilnosti u poslovanju subjekata nadzora, te
da postoje rad­nje ili djela koja su kažnjiva po zakonu, o tome obavještava
ravnatelja Agencije koji podnosi prijavu nadležnom državnom tijelu.

Članak 23.

Ako se tijekom nadzora iz članka
7. točka 1. utvrde nezakonitosti i nepravilnosti u poslovanju subjekta nadzora,
primjenjuju se odredbe ovog Pravilnika u djelu koji se odnosi na izravan nadzor
kao i u slučaju provođenja izravnog nadzora.

Članak 24.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-01/02-01/40
Urbroj: 383-02-01-1
Zagreb, 22. ožujka 2002.

Predsjednik Savjeta
**dr. sc. Vladimir Lasić,** v. r.

Pravilnik, NN 35/2002-759